SAMBIRO 44
Tempile la Yehova
Solomoni wati waŵa fumu ya Israyeli, Yehova wakamufumba kuti: ‘Kasi ungatemwa kuti nikupe vichi?’ Solomoni wakati: ‘Ndine mwana muchoko, ndipo nkhumanya vinandi yayi. Nipani vinjeru kuti nilongozgenge makora ŵanthu ŵinu.’ Yehova wakati: ‘Chifukwa chakuti wapempha vinjeru, uŵenge wavinjeru kuluska waliyose pa charu chapasi. Nikupengeso usambazi. Ndipo para unipulikirenge, ukhalenge umoyo utali.’
Solomoni wakamba kuzenga tempile. Wakagwiliskira ntchito vinthu nga ni golide, siliva, makuni, na malibwe ivyo vikaŵa vyakuzirwa chomene. Ŵanalume na ŵanakazi ŵanandi awo ŵakaŵa ŵaluso ŵakagwiranga ntchito pa tempile. Pati pajumpha vyaka 7, tempile likamara ndipo kukakhala kulipeleka kwa Yehova. Likaŵa na jotchero lakupelekerapo sembe. Solomoni wakagwada panthazi pa jotchero na kulomba kuti: ‘Imwe Yehova, tempile ili likumukwanani yayi ndipo ndakutowa chomene yayi, kweni pokelerani kusopa kwithu na kupulika mapemphero ghithu.’ Kasi Yehova wakaliwona wuli tempile lira kweniso ivyo Solomoni wakapempha? Solomoni wakati wamara waka kupemphera, moto ukafuma kuchanya na kotcha sembe izo zikaŵa pa jotchero. Yehova wakakondwa nalo tempile lira. Ŵaisrayeli ŵakati ŵawona nthena, ŵakakondwa chomene.
Fumu Solomoni yikamanyikwa mu Israyeli mose kweniso ku vyaru vinyake chifukwa cha vinjeru vyake. Ŵanthu ŵakizanga kwa Solomoni kuti waŵawovwire pa masuzgo ghawo. Fumukazi ya ku Sheba nayo yikiza kwa Solomoni kuti yimufumbe mafumbo ghanonono. Yati yapulika umo Solomoni wakazgoleranga mafumbo, yikati: ‘Nkhagomezga yayi ivyo ŵanthu ŵakaniphalira vya imwe, kweni sono nawona kuti vinjeru vinu vikuluska ivyo ŵanthu ŵakaniphalira. Chiuta winu, Yehova, wamutumbikani.’ Umoyo ukaŵa uwemi ku Ŵaisrayeli, ndipo ŵanthu ŵakakhalanga mwakukondwa. Kweni vinthu vikaŵa pafupi kusintha.
“Wonani, wakuluska Solomoni wali pano.”—Mateyu 12:42
tum_Latn tum_Latn tum_Latn tum_Latn tum_Latn tum_Latn